Ir-raba' Direttiva tal-Kummissjoni
tal-11 ta' Ottubru 1985
dwar l-approssimazzjoni tal-liġijiet ta' l-Istati Membri li għandhom x'jaqsmu mal-metodi ta' l-analiżi meħtieġa sabiex tiġi ċċekkjata l-kompożizzjoni tal-prodotti kosmetiċi (85/490/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 76/768 tas-27 ta' Lulju 1976 dwar l-approssimazzjoni tal-liġijiet ta' l-Istati Membri li għandhom x'jaqsmu mal prodotti kosmetiċi [1], kif l-aħħar emendata bid-Direttiva 85/391/KEE [2], u b'mod partikolari l-Artikolu 8(1) tagħha,
Billi d-Direttiva 76/768/KEE tipprovdi sabiex jiġu ttestjati uffiċjalment il-prodotti kosmetiċi bil-għan li jiġi żgurat illi jintlaħqu l-kondizzjonijiet stabbiliti bid-dispożizzjonijiet Komunitarji li jirrigwardaw il-komposizzjoni tal-prodotti kosmetiċi;
Billi l-metodi kollha meħtieġa ta' l-analiżi għandhom jiġu stabbiliti malajr kemm jista' jkun; billi diġà ttieħdu tliet passi lejn il-kisba ta' dan il-għan permezz tad-definizzjoni ta' ċerti metodi fid-Direttivi tal-Kummissjoni 80/1335/KEE [3], 82/434/KEE [4] u 83/514/KEE [5], ir-raba' pass irid ikun dak li jikkonsisti fid-definizzjoni tal-metodi sabiex jiġi identifikat u stabbilit il-gliċerol 1-(4-amino benzoat), sabiex jiġi stabbilit il-klorobutanol, sabiex tiġi identifikata u stabbilita l-kinina, sabiex jiġu identifikati u stabbiliti s-sulfati inorganiċi u s-sulfati ta' l-idroġenu, sabiex jiġu identifikati u stabbiliti l-klorati tal-metalli alkali u sabiex jiġi identifikat u stabbilit il-jodat tas-sodju;
Billi l-miżuri pprovvduti f'din id-Direttiva huma skond l-opinjoni tal-Kumitat għall-Addattament tad-Direttiva 76/768/KEE għall-Progress Tekniku,
ADOTTAT DAN IR-REGOLAMENT:
L-Artikolu 1
L-Istati Membri għandhom jieħdu l-passi kollha meħtieġa sabiex jiżguraw illi matul it-testijiet uffiċjali tal-prodotti kosmetiċi:
- il-mod kif jiġi identifikat u stabbilit il-gliċerol 1-(4amino benzoat),
- il-mod kif jiġi stabbilit il- klorobutanol,
- il-mod kif tiġi identifikata u stabbilita l-kinina,
- il-mod kif jiġu identifikati u stabbiliti s-sulfati inorganiċi u s-sulfati ta' l-idroġenu,
- il-mod kif jiġu identifikati u stabbiliti l-klorati tal-metalli alkali, u
- il-mod kif jiġi identifikat u stabbilit il-jodat tas-sodju
jiġu mwettqa skond il-metodi deskritti fl-Anness.
L-Artikolu 2
L-Istati Membri għandhom idaħħlu fis-seħħ il-liġijiet, ir-regolamenti jew id-dispożizzjonijiet amministrattivi meħtieġa sabiex jikkonformaw ma' din id-Direttiva mhux aktar tard mill-31 ta' Diċembru 1986.
Għandhom jgħarrfu lill-Kummissjoni b'dan minnufih.
L-Artikolu 3
Din id-Direttiva hija indirizzata lill-Istati Membri.
Magħmula fi Brussel, il-11 ta' Ottubru, 1985.